ລາວ ແລະ ສຫລ ຕົກລົງ ເສີມຂະຫຍາຍ ການຮ່ວມມື ໃນດ້ານສາທາລະນະສຸກ ແລະ ບໍລິການ
ລັດຖະບານສະຫະລັດ ຈະຍັງຄົງໃຫ້ການຊ່ວຍເຫຼືອ ເພື່ອພັດທະນາລະບົບ ໃຫ້ບໍລິການ ດ້ານສາທາລະນະສຸກ ໃນລາວຕໍ່ໄປ ຢ່າງບໍ່ຢຸດຢັ້ງ.
ທາງການລາວ ແລະ ສະຫະລັດອາເມຣິກາ ຕົກລົງເສີມຂະຫຍາຍ ການຮ່ວມມື ລະຫວ່າງກັນ ຢ່າງໃກ້ຊິດໃນດ້ານສາທາລະນະສຸກ ແລະບໍລິການເພື່ອສຸຂະພາບອະນາໄມທີ່ດີ ສຳຫລັບແມ່ ແລະ ເດັກທຸກຄົນ ໃນລາວ ການຕົກລົງເສີມຂະຫຍາຍການຮ່ວມມືຢ່າງໃກ້ຊິດ ໃນດ້ານສາທາ ລະນະສຸກ ແລະບໍລິການເພື່ອສຸຂະພາບທີ່ດີ ລະຫວ່າງທາງການ ລາວ ກັບສະຫະລັດອາເມຣິກາ ໄດ້ມີຂຶ້ນໃນໂອກາດທີ່ທ່ານເອກສະຫວ່າງ ວົງວິຈິດ ລັດຖະ ມົນຕີວ່າການ ກະຊວງສາທາລະນະສຸກໄດ້ເດີນທາງໄປຢ້ຽມຢາມສະຫະລັດ ຢ່າງເປັນທາງ ການເມື່ອກາງເດືອນກັນຍາທີ່ຜ່ານມາ ໂດຍເປັນການຕົກລົງຮ່ວມກັນລະຫວ່າງທ່ານເອກສະຫວ່າງກັບທ່ານນາງ Sylvia Burwell ລັດຖະມົນຕີວ່າການ ກະຊວງສາທາລະນະສຸກ ຂອງສະຫະລັດ ຊຶ່ງໄດ້ໃຫ້ການຢືນຢັນດ້ວຍ ວ່າລັດຖະບານສະຫະລັດ ຈະຍັງຄົງໃຫ້ການຊ່ວຍເຫຼືອ ເພື່ອພັດທະນາລະບົບ ໃຫ້ບໍລິການ ດ້ານສາທາລະນະສຸກໃນລາວຕໍ່ໄປ ຢ່າງບໍ່ຢຸດຢັ້ງ ທັງທີ່ເປັນໂຄງການທີ່ດຳເນີນການຢູ່ແລ້ວ ແລະໂຄງການທີ່ຈະລິເລີ້ມຂຶ້ນໃໝ່ ໂດຍສະເພາະແມ່ນໂຄງການອາຫານເສີມເພື່ອແມ່ແລະ ເດັກໃນລາວ ການສັກຢາວັກຊີນ ແລະການຄວບຄຸມພະຍາດຕິດຕໍ່ນັ້ນ ຖືເປັນໂຄງການທີ່ ລັດຖະບານສະຫະລັດ ໃຫ້ຄວາມສຳຄັນເປັນ ບຸລິມະສິດໃນລາວ ຊຶ່ງກ່ອນໜ້ານີ້ ສະຖານທູດສະຫະລັດ ໃນລາວກັບອົງການ ອະນາໄມໂລກ (WHO) ກໍໄດ້ ຮ່ວມກັນ ໃຫ້ການຊ່ວຍເຫຼືອແກ່ລາວ ໃນການເປີດນຳໃຊ້ລະບົບໂທລະສັບສາຍດ່ວນຫຼືສູນ Hotline 166 ເພື່ອຄວບຄຸມພະຍາດຕິດຕໍ່ໃນລາວ ຢູ່ນະຄອນຫລວງວຽງຈັນ ໂດຍ ທ່ານ ບຸນກອງ ສີຫາວົງ ລັດຖະມົນຕີຊ່ວຍວ່າການ ກະຊວງສາທາລະນະສຸກ ເປັນປະທານໃນ ພິທີຮ່ວມກັບທ່ານ Daniel A Clune ເອກອັກຄະລັດຖະທູດສະຫະລັດປະຈຳລາວ ແລະ ດຣ Juliet Fleischi ຜູ້ຕ່າງໜ້າຂອງອົງການອະນາໄມໂລກປະຈຳລາວ ໂດຍເປົ້າໝາຍສຳຄັນຂອງການສ້າງຕັ້ງສູນ Hotline ດັ່ງກ່າວນີ້ ກໍເພື່ອໃຫ້ການຊ່ວຍເຫຼືອສະເພາະໜ້າແກ່ປະຊາຊົນລາວ ທີ່ສົງ ໄສວ່າພວກຕົນໄດ້ຕິດເຊື້ອໂຣກ ຊະນິດໃດຫຼືບໍ່ ໂດຍບັນດາພະ ນັກງານທີ່ປະຈຳຢູ່ສູນ Hotline ຈະໃຫ້ຄຳປຶກສາແລະແນະນຳ ວິທີການປະຕິບັດໃນເບື້ອງຕົ້ນເມື່ອໄດ້ຮັບຂໍ້ມູນຈາກປະຊາຊົນ ລາວທີ່ໂທລະສັບເຂົ້າມາທີ່ສູນ Hotline ດັ່ງກ່າວຢ່າງຄົບຖ້ວນ ແລ້ວນັ້ນ ນອກຈາກນັ້ນ ສູນ Hotline ດັ່ງກ່າວຍັງຈະມີບົດບາດຢ່າງສຳ ຄັນ ໃນການໃຫ້ຂໍ້ມູນ-ຂ່າວສານດ້ານສຸຂະພາບອະນາໄມແກ່ ປະຊາຊົນລາວ ທັງຍັງຈະເປັນຕົວກາງໃນການຕິດຕໍ່ ແລະປະສານຂໍ້ມູນ ທີ່ໄດ້ຮັບຈາກປະ ຊາຊົນລາວ ໄປຍັງໜ່ວຍງານຂອງລັດຖະບານລາວທີ່ກ່ຽວຂ້ອງກັບບັນຫາໂດຍກົງອີກດ້ວຍ ໂດຍປະຊາຊົນລາວສາມາດຈະໂທລະສັບຕິດຕໍ່ກັບສູນ Hotline ໄດ້ທີ່ໝາຍເລກ 166 ລະຫວ່າງເວລາ 8 ໂມງ ຫາ 16 ໂມງຂອງວັນຈັນ ຫາ ວັນສຸກ ສ່ວນນອກເວລາທຳການ ລວມເຖິງວັນເສົາ ວັນທິດດ້ວຍນັ້ນ ກໍຈະເປັນລະບົບຕອບຮັບ ແລະບັນທຶກສຽງ ໂດຍອັດ ຕະໂນມັດ ທີ່ປະຊາຊົນລາວ ສາມາດຕິດຕໍ່ກັບສູນ Hotline ໄດ້ຕະຫລອດ 24 ຊົ່ວໂມງ ໂດຍບໍ່ເສຍຄ່າທຳນຽມແຕ່ຢ່າງໃດ ອີກດ້ານໜຶ່ງ ທ່ານ Paul O Mayer ອຸປະທູດສະຫະລັດປະຈຳລາວ ກໍໄດ້ຕ່າງໜ້າລັດຖະ ບານສະຫະລັດ ໃນການສົ່ງມອບອຸບປະກອນຕ່າງໆ ເພື່ອນຳໃຊ້ໃນການປາບປາມແລະ ຄວບຄຸມຢາເສບຕິດ ໃຫ້ແກ່ ກົມຕຳຫລວດ ສະກັດກັ້ນ ແລະຕ້ານຢາເສບຕິດ ກະຊວງ ປ້ອງກັນ ຄວາມສະຫງົບພາຍໃນລາວ ໂດຍມີມູນຄ່າການຊ່ວຍເຫຼືອຫຼາຍກວ່າ 170,000 ດອນລາ ຊຶ່ງເຮັດໃຫ້ນັບແຕ່ປີ 1989 ເປັນຕົ້ນມາ ຈົນເຖິງປັດຈຸບັນ ທາງການສະຫະລັດ ໄດ້ຊ່ວຍເຫຼືອລາວ ໃນການປາບປາມຢາເສບຕິດ ໄປແລ້ວຫຼາຍກວ່າ 45 ລ້ານດອນລາ ໂດຍລວມເຖິງການຊ່ວຍເຫຼືອ ໃນການສ້າງຕັ້ງໜ່ວຍສະເພາະກິດ ເພື່ອປາບປາມຢາເສບ ຕິດ ຢູ່ເຂດຕິດຕໍ່ຊາຍແດນກັບເພື່ອນບ້ານດ້ວຍ ດັ່ງທີ່ທ່ານກຸ ຈັນສີນາ ປະທານຄະນະກຳ ມະການ ຄວບຄຸມແລະກວດກາຢາເສບຕິດແຫ່ງຊາດ ໄດ້ຢືນຢັນວ່າ: ກ່ອນໜ້ານີ້ ຄະນະກຳມະການຄວບຄຸມແລະກວດກາຢາເສບຕິດແຫ່ງຊາດລາວ ກໍໄດ້ລາຍ ງານວ່າ ເຂດຊາຍແດນທາງບົກລະຫວ່າງລາວກັບຫວຽດນາມ ໄດ້ຖືກຂະບວນການຄ້າຢາ ເສບຕິດຂ້າມຊາດ ສວຍໃຊ້ເປັນເສັ້ນທາງລັກລອບຂົນຢາເສບຕິດ ຈາກເຂດສາມຫຼ່ຽມຄຳ ໄປຕ່າງປະເທດຫຼາຍຂຶ້ນນັບມື້ ໂດຍເສັ້ນທາງທີ່ແກ້ງຄ້າຢາເສບຕິດ ນຳໃຊ້ຫຼາຍທີ່ສຸດໃນ ລາວ ກໍຄືຖະໜົນເລກ 13 ຈາກພາກເໜືອຕໍ່ມາ ຍັງຖະໜົນເລກ 9 ໃນແຂວງສະຫວັນນະ ເຂດ ຕໍ່ໄປຍັງຫວຽດນາມ ແລະ ປະເທດທີ 3 ຕາມລຳດັບ